stanford-oval/wikipedia huggingface dataset:
חואדין
היסטוריה

חואדין נוסדה בימי הביניים. משנת 1330 עד 1848, בעלי העיירה היו משפחת באנפי (ומהם נלקח השם ההונגרי של העיירה Bánffyhunyad). העיירה הייתה חלק מממלכת הונגריה. בשנת 1526, חואדין הפכה לחלק מנסיכות טרנסילבניה ועד 1867 הייתה חלק מהדוכסות הגדולה של טרנסילבניה.
ב-1910 מנתה אוכלוסיית העיירה 5,194 תושבים, מתוכם 90.5% דיברו הונגרית. באותה תקופה, 57.5% היו קלוויניסטים, 20.7% יהודים ו-10% קתולים. מ-1918 עד 1940 הייתה העיירה חלק מרומניה. מ-1940 עד 1944, זה שוב היה חלק מהונגריה, בשל תכתיב וינה. בעיירה נמצאת כנסייה רפורמית גותית מהמאה ה-13.
קהילה יהודית

יהודים החלו להתיישב בעיר במהלך המחצית הראשונה של המאה ה-19. באותה תקופה זה היה חלק של האימפריה האוסטרו-הונגרית. בשנת 1877 התגוררו בעיירה 243 יהודים עד שבשנת 1910 גדל מספרם ל-1,073 שהיוו כ-22% מהאוכלוסייה הכללית. לאחר סיפוח טרנסילבניה לרומניה בעקבות תוצאות של  מלחמת העולם הראשונה, עמדה האוכלוסייה היהודית על 260 בשנת 1920 בעוד במפקד 1930 נרשם 960 תושבים יהודים בחואדין.
הקהילה פתחה את בית הכנסת הראשון שלה בשנת 1852.
באוגוסט 1940 צפון טרנסילבניה סופחה להונגריה. המדיניות האנטישמית של ממשלת הונגריה יושמה מיד. ישיבה שהוקמה על ידי אברהם מאיר איזראעל נסגרה תוך זמן קצר לאחר הקמתה. יהודי חואדין נעצרו על ידי המשטרה ההונגרית ב-3 במאי 1944 והוחזקו בבית הכנסת המקומי, שם עונו ועברו חיפושי גוף משפילים כדי לגלות היכן החביאו את הזהב ודברי הערך האחרים שלהם. לאחר מספר ימים הם הועברו לגטו קלוז', ומשם גורשו למחנה הריכוז אושוויץ במאי-יוני 1944.
לאחר מלחמת העולם השנייה חזרו כמה מניצולי השואה לחואדין. בשנת 1947 מנתה האוכלוסייה היהודית 345 נפשות. בשנים שלאחר מכן רובם עזבו את העיר. היהודים הנותרים היו מאורגנים בקהילה מקומית, חברה בפדרציה של הקהילות היהודיות של רומניה.
בשנת 2014 חי בחואדין רק יהודי אחד.
תמונות

חואדין
חואדין
כנסייה בחואדין
אנדרטה לזכר יהודי העיירה שנרצחו בשואה
הערות שוליים

| --- | --- |
בקרת זהויות :  GND: 4402489-7  NKC: ge1098970  VIAF: 126806051   WorldCat (עם VIAF): 126806051
ועדת הצנזורה (רוסיה)

עורכי המגזינים מגינים על מאמריהם. קריקטורה של המגזין הסאטירי "איסקרה". 1862
ועדת הצנזורה (ברוסית: Цензу́рный комите́т) הייתה ועדה ממשלתית שהוקמה באימפריה הרוסית תחת משרד החינוך העממי על פי אמנת הצנזורה שאומצה ב-9 ביולי 1804.
באמנת הצנזורה נכתב כי:
1. על הצנזורה מוטלת החובה לבחון כל מיני ספרים ועבודות שהוקצו לשימוש הציבור.
2. הנושא העיקרי של שיקול זה הוא להעביר לחברה ספרים ועבודות התורמות להארת הנפש האמיתית ולחינוך המוסרי, ולהסיר ספרים ויצירות המנוגדים לכוונה זו.
3. על בסיס זה, אין לפרסם ספר או מאמר אחד באימפריה הרוסית, ואף לא למכור אותם, שלא נבדקו בעבר על ידי הצנזורה.
ועדת הצנזורה המרכזית הייתה ועדת הצנזורה הפטרבורגית, שהייתה כפופה ישירות לנאמן מחוז החינוך בעיר. במקביל, הוקמו ועדות צנזורה במחוזות מוסקבה, וילנסק, דורפאט, באזורי הקווקז ואחר כך במחוזות אחרים. כל הפרסומים המודפסים וכתב היד היו כפופים לצנזורה.
בתחילת המאה ה-20 ועדות הצנזורה היו חלק ממשרד הפנים.
ראו גם

סינון תכנים באינטרנט
המינהל הראשי לענייני דפוס (רוסיה)
הערות שוליים

↑  Устав о цензуре. 1804. 9 июля. - полный текст
↑  Вестник Московского университета. Серия 21. Управление (государство и общество) №3 – 2004 г.
התאונה האווירית בקנברה

| --- | --- |

שני מטוסי לוקהיד הדסון אוסטרלים, 1940
 תאריך:  13 באוגוסט 1940
 שעה:  10:15
 מיקום:  טריטוריית הבירה האוסטרלית
 גורם:  הזדקרות בגובה נמוך
 קואורדינטות:  35°19′06″S 149°13′45″E﻿ / ﻿35.3184°S 149.2293°E﻿ / -35.3184; 149.2293
 הרוגים:  10
 ניצולים:  0
 המעורבים באסון

 מטוס:  לוקהיד הדסון
 מספר זנב:  A16-97
 שייכות:  חיל האוויר המלכותי האוסטרלי
 מוצא:  מלבורן, אוסטרליה
 יעד:  קנברה, אוסטרליה
 נוסעים:  6
 אנשי צוות:  4
 הרוגים:  10
 ניצולים:  0
  (למפת אוסטרליה מוגדלת) בריזבן סידני קנברה מלבורן הובארט אדלייד פרת' דרוויןמיקום ההתרסקות(למפת אוסטרליה רגילה) בריזבן סידני קנברה מלבורן הובארט אדלייד פרת' דרוויןמיקום ההתרסקות(למפת טריטוריית הבירה האוסטרלית רגילה) מיקום ההתרסקות(למפת טריטוריית הבירה האוסטרלית מוגדלת) מיקום ההתרסקות
התאונה האווירית בקנברה התרחשה ב-13 באוגוסט 1940. מטוס צבאי אוסטרלי התרסק בסמוך לקנברה בירת אוסטרליה ועשרת יושביו נהרגו. ביניהם היו שלושה משרי ממשלת אוסטרליה וראש המטה הכללי של צבאה.
האסון תרם להקדמת סיום כהונת ממשלתו השנייה של רוברט מנזיס ולהקדמת הבחירות הכלליות באוסטרליה.
התאונה

המטוס שהתרסק, מפציץ מדגם לוקהיד הדסון II, היה כלי טיס שנכנס לשימוש בטייסת 2 של חיל האוויר המלכותי האוסטרלי כחודשיים לפני התאונה. הוא המריא ממלבורן על מנת להוביל את שלושת השרים והרמטכ"ל לישיבת קבינט בקנברה.
עדי ראייה בשדה התעופה של קנברה ראו את המטוס מקיף את שדה התעופה ולאחר מכן נוסק ופונה דרומה. המטוס נעלם מאחורי גבעה מיוערת. נשמעה התפוצצות ונראתה להבה שלאחריה היתמר ענן של עשן שחור.
ההתרסקות ארעה בשעה 10:15 לפני הצהריים, בתנאי מזג אוויר טובים. אתר התאונה נמצא ממזרח לקנברה, כ-2.5 קילומטר ממזרח לשדה התעופה.
כבאיות ואמבולנסים מקנברה ומניו סאות' ויילס מיהרו לאתר התאונה. כיבוי האש שאחזה בשרידי המטוס ארך כחצי שעה ולאחריו התברר כי כל יושבי המטוס נספו.
שני שרים נוספים של ממשלת אוסטרליה התכוונו לטוס לקנברה על סיפון המטוס, אך מסיבות אישיות בחרו לבסוף לנסוע לקנברה ברכבת. היו אלו ארתור פאדן, לימים ראש ממשלת אוסטרליה, וג'ורג' מקלי (George McLeay).
התאונה > ההרוגים באסון

ג'פרי סטריט (Geoffrey Street), שר הצבא וההשבה למולדת,
ג'יימס פיירבורן (James Fairbairn), שר התעופה הצבאית והאזרחית
הנרי גאלט (Henry Gullett), השר למחקר מדעי ותעשייתי
גנרל בראדנל וייט (Brudenell White), ראש המטה הכללי האוסטרלי
סגן אלוף פרנסיס ת'ורנת'וייט (Francis Thornthwaite), קצין מטה שנלווה לגנרל וייט
ריצ'רד אלפורד (Richard Elford), מזכירו האישי של השר פיירבורן (התחלף בטיסה עם השר פאדן)
אנשי צוות המטוס:
סגן טיס רוברט היצ'קוק (Robert Hitchcock), מפקד המטוס
קצין טיסה ריצ'רד וייזנר (Richard Wiesener), טייס המשנה
רב-טוראי ג'ון פלמר (John Palmer), אלחוטאי
איש צוות אוויר צ'ארלס קרוסדייל (Charles Joseph Crosdale), מכונאי מוטס.
חקירת התאונה

האפשרות שהתאונה ארעה עקב פעולת אויב או חבלה נשללה בתחילת החקירה.
קיימת טענה כי השר פיירבורן, שהיה טייס בגיס התעופה המלכותי במלחמת העולם הראשונה, שכנע את טייסי המטוס לאפשר לו להטיס אותו לקנברה. לא ניתן היה לבסס טענה זו.
ועדת החקירה שמונתה לחקור את האסון קבעה לבסוף כי קרוב לוודאי שהמטוס נכנס להזדקרות בגובה שהיה נמוך מכדי לתקן בו את מצבו של המטוס, צלל אל הקרקע והתרסק.
בעקבות התאונה

התאונה ואבדנם של שלושה שרים מקבינט המלחמה של אוסטרליה והרמטכ"ל בעיצומה של מלחמת העולם השנייה חוללו זעזוע ציבורי באוסטרליה. רבבות אזרחים ניצבו לצידי נתיב מסע ההלוויה הממלכתי של הנספים במלבורן ב-15 באוגוסט.
התאונה השפיעה קשות על ראש הממשלה מנזיס, מהבחינה האישית כמו גם מהבחינה הפוליטית. השרים סטריט וגאלט היו מתומכיו הגדולים ביותר, וגאלט גם היה יועץ קרוב שלו. אובדנם של השרים החליש את הקבינט שלו. הבחירות הכלליות שנועדו להיערך באוסטרליה בסוף 1940 הוקדמו לחודש ספטמבר על מנת להימנע מהצורך לערוך לפניהן בחירות-משנה (by-elections) לשלושת המושבים שהתפנו בפרלמנט. מועמדי מפלגתם של פיירבורן וסטריט - מפלגת אוסטרליה המאוחדת (United Australia Party) - זכו בבחירות במושבי שניהם, אך מושבו של גאלט נכבש על ידי מועמד עצמאי, ארתור קולס (Arthur Coles). מנזיס הרכיב לאחר הבחירות את ממשלתו השלישית, אך הוחלף כראש ממשלה באוגוסט 1941 על ידי ארתור פאדן. זמן קצר לאחר מכן, באוקטובר 1941, נפלה ממשלתו של פאדן בהצבעת אי אמון שבה היטתה את הכף נגדה הצבעתם של קולס וחבר פרלמנט עצמאי נוסף. בעקבות זאת קמה ממשלתו הראשונה של ג'ון קרטין ממפלגת העבודה של אוסטרליה.
הנצחה

שדה התעופה הצבאי של קנברה נקרא ב-1953 בסיס פיירבורן על שמו של ג'יימס פיירבורן.
בשנת 1960, במלאת 20 שנה לתאונה, נחנכה באתר ההתרסקות אנדרטה לזכר הנספים בדמות סלע גרניט שעליו לוחית זיכרון. היא ניצבת בקרחת יער של עצי אקליפטוס, אלו ששרדו לאחר התרסקות המטוס והשרפה שחוללה.
בשנת 2003 נחנכה ליד האנדרטה הראשונה אנדרטה נוספת שצורתה ככנף מטוס, אשר הוקמה על ידי ממשלת טריטוריית הבירה האוסטרלית.
שתי האנדרטאות לאסון, הניצבות באתר ההתרסקות
חוגון

החוגונים מאפשרים לגלגלי הרכבת לעקוב אחר כיוון המסילה באופן מדויק יותר בעת מעבר בפניות
חוגון במוזיאון הרכבות באילינוי.
חוּגוֹן (באנגלית: Bogie או Truck) הוא שלדת גלגלים וסרנים המחוברת לכלי רכב מסילתי כגון קרון או קטר. מטרת החוגון היא לייצב את הרכבת בצורה טובה ובטוחה יותר על המסילה, בעת פניות בסיבובים על מסילת הרכבת.
החוגון מאפשר סטיות קלות מבלי להסיט את הרכבת עצמה המונחת עליו. עם זאת, בקרונות משא שטוחים או קרונות משא סגורים אין חוגונים נפרדים מהקרון עצמו, כאשר הם למעשה בנויים כמקשה אחת עם הקרון כולו.
החוגון כולל חמישה מרכיבים עיקרים: סרנים, גלגלים, מרכב, מערכת קפיצים ומערכת בלמים.
החוגונים בנויים בצורה שבה יחידת הגלגלים, בעזרת מערכת הקפיצים, מהווה בולם זעזועים עבור מרכב הקרון המונח עליהם. החיבור בין החוגון לקרון עצמו הוא בצורת כיפה המתלבשת על כיפה נוספת בתחתית הקרון. מבנה זה מאפשר לחוגון לנוע בצורה חופשית בעת סיבובים על המסילה, ולבלום מכות וזעזועים כתוצאה ממכשולים על המסילה או עיוות המסילה.
יש חוגונים ממונעים שכוללים מנוע להנעת הרכבת.
הערות שוליים

↑  חוּגוֹן במילון תחבורה יבשתית (תשע"ב), באתר האקדמיה ללשון העברית
| --- | --- |
בקרת זהויות :  NLI: 987007283340805171  GND: 4150569-4  LCCN: sh85020037
חכים סהאבו

חכים סהאבו (בצרפתית: Hakim Sahabo; נולד ב-16 ביוני 2005 בבריסל שבבלגיה) הוא כדורגלן רואנדי יליד בלגיה המשחק בעמדת הקשר ההתקפי בקבוצת המילואים של ליל ובנבחרת רואנדה.
קריירת מועדונים

סהאבו גדל במחלקות הנוער של בירסחוט, אנדרלכט, ראסינג גנק, מכלן וליל. בשנת 2022 החל לשחק בקבוצת המילואים של ליל.
קריירה בינלאומית

ב-17 בנובמבר 2022 ערך סהאבו את הופעת הבכורה שלו בנבחרת רואנדה בתיקו 0-0 נגד נבחרת סודאן במשחק ידידות.
זאב ינובסקי

| --- | --- |

אל"ם זאב ינובסקי כמפקד בסיס אשדוד, 1997.
 לידה:  21 באוגוסט 1952 (בן 72) ל' באב ה'תשי"ב חיפה
 כינוי:  "לונגו"
 השתייכות:   צבא הגנה לישראל   חיל הים
 תקופת הפעילות:  1970–2000 (כ־30 שנה)
 דרגה:   אלוף-משנה
 תפקידים בשירות
 טכנאי בקרת אש בספינות סער  קצין נשק בספינות סער, שייטת ספינות הטילים וקצין סטילים חילי.  מפקד הספינות: אח"י מולדת, אח"י מעוז, ואח"י רומח  סגן מפקד בית ספר פיקוד ימי  מפקד פלגה 914 *מפקח כשירות וכוננות במבקר מערכת הביטחון  מפקד בסיס אשדוד
 פעולות ומבצעים
   מלחמת ההתשה   מלחמת יום הכיפורים   מלחמת לבנון הראשונה
 עיטורים
 אות השירות המבצעי
 תפקידים אזרחיים
 בעלים ומנהל חברה להכשרת צוותים לפעילות בחירום.
זאב ינובסקי (נולד ב-21 באוגוסט 1952) הוא בעלים ומנהל חברה המכשירה צוותים לחירום: כיבוי אש, טיפול בחומרים מסוכנים, עזרה ראשונה וחילוץ מהריסות. קצין צה"ל בדימוס בדרגת אלוף-משנה. שירת בתפקידי פיקוד בחיל הים.
ילדות ומשפחה

ינובסקי נולד ב-21 באוגוסט 1952 לאביו, שמואל ינובסקי, שהיה בוחן טיב ברכבת ישראל. האם פנינה מבית לוקשביץ הייתה עקרת בית. המשפחה גרה בחיפה.
בשנת 1946 נולדה הבת הבכירה עליזה, שנעשתה חוקרת במכון ויצמן ובהמשך פסיכולוגית קלינית. ערכה חוות דעת בתחום הסוציאלי לבית המשפט בניו יורק.
ינובסקי למד בבית ספר יסודי "אורים" ותיכון מקצועי על שם א' שוב, בשכונת רמת דוד בחיפה, במגמת אלקטרוניקה.
זאב עם אביו שמואל ינובסקי.
זאב עם אמו פנינה ינובסקי.
זאב עם אחותו עליזה ינובסקי.
שירות בחיל הים

ינובסקי התגייס בשנת 1970 והחל את דרכו כטכנאי מערכת נשק בספינות אח"י חיפה ואח"י אילת (סער 2). ובהן גם עבר את מלחמת יום הכיפורים.
בהמלצת מפקד השייטת אל"ם מיכאל ברקאי, הצטרף לקורס חובלים מחזור כ"ז אותו סיים בשנת 1975. בהסתמך על ניסיונו כטכנאי בקרת מערכת נשק ובהמלצת סא"ל שאול חורב שהיה סגן מפקד בי"ס חובלים ביצע במהלך קורס החובלים את הקורס המתקדם.
לאחר שהוסמך לקצונה שימש כקצין נשק בספינות: אח"י געש (סער 3), אח"י חץ (סער 3) ואח"י נצחון. מאוחר יותר נעשה קצין נשק שייטתי בשייטת ספינות הטילים ובקצין סטי"לים חילי.
בשנת 1980 הוסמך ינובסקי לפיקוד על ספינת טילים. פיקד על אח" מולדת מאוגוסט 1980 עד ינואר 1982. בתקופת פיקודו הספינה השתתפה כספינת פיקוד במבצעי ביטחון שוטף. וזכתה במקומות ראשונים בבוחן הכשירות השייטתי וביקורת מטה חיל הים.
בשנים 1982 עד 1984 פיקד ינובסקי על אח"י מעוז והשתתף במלחמת שלום הגליל. ועסק רבות בחיפושי אתר טביעת הצוללת דקר.
בשנת 1985 קיבל ינובסקי את הפיקוד על אח"י רומח (סער 4.5). בתקופה הזאת הספינה השתתפה בהרבה מבצעים. ב-25 באוגוסט 1985 תפס את היאכטה המהירה של המחבלים "גאנדה". על כך זכה ינובסקי למכתב הוקרה ממפקד חיל הים אברהם בן שושן. כמו כן אירח בספינה את נשיא המדינה חיים הרצוג בעת ביקורו בחיל הים.
בשנים 1987 עד 1989 שימש ינובסקי כמפקד פלגה 914 בבסיס חיפה. בתקופת פיקודו היו 5 ניסיונות לחדירת מחבלים לחופי ישראל ובכולם המחבלים הושמדו.
משנת 1991 עד 1993 שירת כמפקד פלגה 31, בתקופה זו עברה הפלגה מבסיס אשדוד לבסיס חיפה. ינובסקי היה המפל"ג בים בעת מבצע אבק דרכים בו נתפסו 3 סירות מחבלים בים וסירה אחת שהגיעה לחוף ניצנים.
משנת 1993 עד אוגוסט 1996 שירת כמבקר בכל יחידות הצבא בצוות כשירות וכוננות במשרד מבקר מערכת הביטחון.
חובל זאב ינובסקי 1975.
זאב ינובסקי בגשר אח"י מעוז משייט בין איי הים התיכון, 1983.
נשיא המדינה חיים הרצוג מגיע לביקור באח"י רומח (סער 4.5). ומתקבל על ידי מפקדה זאב ינובסקי, 1985.
מכתב הערכה ממפקד חיל הים אברהם בן שושן למפקד וצוות אח"י רומח (סער 4.5), על תפיסת אניית המחבלים "גאנדה", ספטמבר 1985.
סא"ל זאב ינובסקי מפקד פלגה 914, 1987.
הרמטכ"ל דן שומרון מגיע לביקור בפלגה 914 מלווה על ידי ינובסקי מפקד הפלגה, 1988.
פיקוד בכיר

ינובסקי נעשה מפקד בסיס אשדוד ספטמבר 1996 ושימש בתפקיד עד נובמבר 1998.
עיקר תשומת הלב היה לחסום חדירת מחבלים מרצועת עזה.
גם לאחר שחרורו מצה"ל תרם ינובסקי בשירות מילואים בתפקידי: צוות "חשיבה אחרת" למפקד חיל הים, צוות כשירות וכוננות ביחידת מבקר מערכת הביטחון, מפקד מכלול ים במרכז האש של פיקוד דרום כולל במהלך המבצעים "עופרת יצוקה", "עמוד ענן" ו"צוק איתן" עד שנת 2022.
מפקד חיל הים אלוף אלכס טל (במרכז) מעביר את הפיקוד על בסיס אשדוד מאל"ם ניר מאור (משמאל), לאל"ם זאב ינובסקי (מימין), ספטמבר 1996.
ראש העיר אשדוד צבי צילקר פוגש את זאב ינובסקי מפקד בסיס חיל הים, 1997.
השכלה

בוגר קורס חובלים אותו סיים בשנת 1975 והוסמך לקצונה ימית.
בשנת 1984 סיים תואר ראשון אוניברסיטת תל אביב - בתחום היסטוריה כללית.
בשנת 1993 סיים תואר שני באוניברסיטת חיפה בתחום מנהל ציבורי.
בוגר המכללה לפיקוד של צי ארצות הברית בניופורט, רוד איילנד מחזור 1996.
בשנת 1998 סיים תואר שני אוניברסיטת דרבי - בתחום מנהל עסקים.
תפקידים אזרחיים

בשנת 2007 הקים ינובסקי את המרכז לבטיחות אש והיערכות למקרי חירום, העוסק בהדרכה הכשרת צוותי כיבוי אש וטיפול בנושאי חירום. המרכז מאושר לאימונים על ידי הרשות הארצית לכבאות והצלה.
המרכז לבטיחות אש, ממוקם בקיסריה מול תחנת הכוח "אורות רבין", הוא אחד המרכזים המקצועיים ביותר בישראל, לאימון יחידים, צוותים ומנהלים בהתמודדות עם מצבי חירום ואש, אירועי שפך/דליפה של חומרים מסוכנים, עזרה ראשונה, חילוץ מהריסות, העלולים להתרחש במקום העבודה או בבית.
ההכשרות וההשתלמויות כוללות הרצאות עיוניות ודגש על תרגול מעשי אשר נועד להקנות ידע, לתת אמצעים ולשפר ביצועים במצבי חירום. לרשות המרכז, שטח אימונים המציע מגוון אמצעי אימון כולל סימולטורים, המאפשר בניית תרגילים ותרחישים למצבי חירום שונים.
המרכז לבטיחות אש משווק אמצעי חירום לבית ולמפעל כגון: מטפים מסוגים שונים, גלאי עשן שונים, פנסים, תיקי עזרה ראשונה, חליפות כיבוי, חליפות חומ"ס, מנפי"ם, קסדות, מסיכות מילוט, אולרים וסכינים מקצועיים, מערכות כיבוי אש, תרסיסים נגד כוויות, עצירת דם ועוד. המרכז מבצע ביקורות של ציוד כיבוי אש, השלמות ציוד כיבוי וגילוי, התקנות במבני מגורים, מפעלים ומוסדות.
במקביל מנהל ינובסקי את "המכללה למדעי האש". המכללה נבחרה על ידי ארגון ה־NFPA הארגון להגנה מאש העולמי (National Fire Protection Association) וארגון חוקרי הדליקות העולמי IAAI לייצג אותם בישראל. המכללה מכשירה: חוקרי דליקות, מתכנני ומתקיני מחסומי אש, יועצי בטיחות אש, מתכנני מתזי כיבוי. וכן מלמדת את התקנים קיימים והדרישות של ה-NFPA.
חברת ניו סקום - ינובסקי זאב לונגו הוא המנכ"ל והבעלים של חברת "ניו סקום". החברה עוסקת בשיווק ומכירה של אמצעי כיבוי אש מיוחדים ומקצועיים.
פעילות ציבורית

ינובסקי שימש כיו"ר עמותת חיל הים משנת 2003 עד שנת 2013.
בשנת 2005 ערך הפקת כנס ענק של יוצאי חיל הים לדורותיו בגני יהושע בתל אביב.
ינובסקי חבר במועדון רוטרי וכיום משמש כנשיא מועדון רוטרי מוריה בחיפה.
יו"ר העמותה אל"ם זאב ינובסקי ומנהלת אילנית פנר במפגש "ים עסקים" 2002.
יו"ר העמותה זאב ינובסקי מלוה את ראש הממשלה בנימין נתניהו שמצטרף למפגש "ים עסקים" 26 ביולי 2002.
יו"ר עמותת חיל הים אל"ם זאב ינובסקי, מניח זר ביד לחללי חיל הים ב"גן אלישבע" באשדוד ביום הזיכרון לחללי מערכות ישראל 2003.
ינובסקי מארח את שר הביטחון שאול מופז ומפקד חיל הים דוד בן בעש"ט בכנס "חיל הים לדורותיו" פארק הירקון, 2005.
מקהלת חיל הים במפגש חיל הים לדורותיו בפארק הירקון, 2005.
משפחה

את אשתו פרידה, מבית לרר פגש בהיותו חייל באח"י חיפה והיא הייתה מוכמת בתחנת מכ"ם מבואות חיפה, נישאו ב-25 בדצמבר 1974.
הבן הבכור, מור ינובסקי מדריך וסמנכ"ל תפעול במרכז לבטיחות. הבת הבכורה, יערית סמנכ"לית כספים במרכז לבטיחות. הבת השנייה כנרת סמנכל"ית אדמיניסטרטיבית במרכז לבטיחות. שלושתם גרים בחיפה.
זאב ינובסקי, 2020.
ביאורים

↑  חליפות חומ"ס אלו חליפות מיגון בעת טיפול בחומרים מסוכנים כגון חומצות חריפות או חומרים מאכלים אחרים. גם כאש יש התזה של החומר המסוכן על האדם החליפה מונעת פגיעה פיזית של החומר באדם.
↑  מנפי"ם אלו מערכות נשימה בדומה למערכות צלילה בהן הכבאים נעזרים בעת כניסה למבנה אפוף עשן או כניסה למבנה בו יש אדים של חומר מסוכן אשר נשימה שלו יכולה להביא למוות.
הערות שוליים

↑  זאב ינובסקי חיפושי הדקר באלכסנדריה באתר משמר המורשת הימית.
↑  לשכת מפקד חיל הים, מכתב הוקרה, 6 בספטמבר 1985.
שלט הכוונה למרכז לבטיחות אש בקיסריה
חוק שלילת התארים 1917

חוק שלילת התארים 1917 (באנגלית: Titles Deprivation Act 1917) הוא חוק של הפרלמנט הבריטי שאישר לשלול תוארי אצולה בריטיים מאישים שנלחמו נגד בריטניה או אחת מבעלות בריתה במהלך מלחמת העולם הראשונה.
משפחת המלוכה הבריטית הייתה בעלת מוצא גרמני ובמשך השנים נסיכים ונסיכות רבים מגרמניה נישאו לתוך המשפחה עד שאף שם השושלת, סקסה-קובורג-גותה, היה בבירור שם גרמני. דבר זה היווה בעיה עם פרוץ מלחמת העולם הראשונה כאשר האווירה האנטי-גרמנית בקרב הציבור הבריטי החלה להיות מופנית נגד משפחת המלוכה. לכן, ב-1917, כדי להרחיק את עצמם ממוצאם הגרמני, שינה בית המלוכה את שמו לבית וינדזור ובאופן דומה אינגלזו את שמם קרוביהם הגרמניים שחיו באנגליה. בנוסף, משפחת המלוכה ויתרה על כל תוארי האצולה הגרמניים שהחזיקה בהם.
באופן דומה למצב בבריטניה גם בגרמניה התגוררו קרובי משפחה של משפחת המלוכה שהחזיקו בתוארי אצולה בריטיים. ג'ורג' החמישי, מלך הממלכה המאוחדת סילק ממסדר הבירית מספר חברים שתמכו בגרמניה ובעלות בריתה, אולם, כדי לשלול מהם את תואריהם, היה צורך בחקיקה של הפרלמנט ולכן ב-1917 נחקק החוק.
החוק הסמיך את המלך למנות ועדה מחברי המועצה המלכותית שתגיש דו"ח בקשר לאצילים שנלחמו נגד בריטניה ובעלות בריתה, ואכן הוועדה מונתה באותה שנה, הגישה את מסקנותיה בשנה שלאחר מכן ואלה אושרו ב-1919. מכוח האישור האישים הבאים איבדו את תואריהם:
הנסיך קארל אדוארד, דוכס סקסה-קובורג-גותה
הנסיך קארל אדוארד, דוכס סקסה-קובורג-גותה, נכדה של ויקטוריה, מלכת הממלכה המאוחדת, החזיק בתארים הוד מעלתו המלכותי נסיך הממלכה המאוחדת ודוכס אולבני.
ארנסט אוגוסטוס, נסיך הכתר של הנובר, נינו של ג'ורג' השלישי, מלך הממלכה המאוחדת, החזיק בתארים הוד מעלתו המלכותי נסיך הממלכה המאוחדת ודוכס קמברלנד.
הנסיך ארנסט אוגוסטוס, דוכס בראונשווייג, בנו של הנסיך ארנסט אוגוסטוס מהנובר, החזיק בתארים הוד מעלתו המלכותי נסיך הממלכה המאוחדת והיה בנוסף הראשון בסדר הירושה לתואר דוכס קמברלנד.
הנרי טאיפה, ויקונט טאיפה.
החוק התיר ליורש התארים לפנות אל המונרך הבריטי בבקשה שיחזיר לו את תואריו והוא רשאי, לאחר אישור המועצה המלכותית, להחזירם. עד היום אף אחד מן היורשים לא ניצל זכות זאת ופנה בבקשה להחזרת תואריו.
חוג של קבוצות

בתורת הקבוצות, חוג של קבוצות (Ring of sets) הוא אוסף לא ריק של תת-קבוצות הסגור לאיחוד והפרש. חוג קבוצות למחצה הוא אוסף לא ריק של תת קבוצות שהוא סגור לחיתוך, ובנוסף לכך הפרש קבוצות בו הוא איחוד זר סופי של איברים ממנו.
לחוגי קבוצות ולחוגים למחצה של קבוצות שימושים בתורת המידה; מוגדרות עליהן מידות חוגיות, אותן אפשר להרחיב למידות על סיגמא-אלגברה, לפי משפט ההרחבה של קרתאודורי.
הגדרה

תהי  X קבוצה נתונה.
משפחת תת קבוצות  S של  X תקרא חוג למחצה (Semiring) אם מתקיים:
\phi \in S (מכילה את הקבוצה הריקה)
\forall A,B\in S:A\cap B (סגורה לחיתוך)
\forall A,B\in S\exists A_{1},...,A_{n}\in S\quad distinct:A-B=A_{1}\cup ...\cup A_{n} (כל הפרש הוא איחוד סופי זר של איברים מ- S)
משפחת תת קבוצות  R של  X תקרא חוג (Ring) אם מתקיים:
\phi \in R (מכילה את הקבוצה הריקה)
\forall A,B\in S:A\cup B\in R (סגורה לאיחוד)
\forall A,B\in S:A-B\in R (סגירות להפרש)
ראו גם

אלגברה של קבוצות
סיגמא-אלגברה
הרובע המלכותי קנזינגטון וצ'לסי

הרובע המלכותי קֶנְזִינְגְטוֹן וְצֶ'לְסִי (באנגלית: Royal Borough of Kensington and Chelsea, ‏האזנהקובץ:En-uk-LBKensingtonAndChelsea.ogg‏Ⓘ‏) או בקיצור "RBKC" הוא אחד מרובעי לונדון. הוא נמצא בחלקו המערבי של מרכז לונדון, מערבית לסיטי של וסטמינסטר שבלב העיר.
על פי מפקד האוכלוסין של שנת 2001, רובע זה הוא הצפוף ביותר מבין מחוזות בריטניה - 13,244 נפשות לקמ"ר.
הרובע מהווה אתר תיירות פופולרי, נמצאים בו מוזיאונים רבים ואוניברסיטאות, וכן החנות הידועה הרודס.
היסטוריה

הרובע הוקם בשנת 1965 מכוח חוק השלטון בלונדון 1963 מאיחודם של הרובע המטרופוליני של קנזינגטון והרובע המטרופוליני של צ'לסי. מאחר שהרובע המטרופוליני של קנזינגטון היה רובע מלכותי, גם הרובע המאוחד הוא רובע מלכותי.
שכונות

שכונות הרובע העיקריות הן:
ארלז קורט (Earl's Court)
ברומפטון (Brompton)
הולנד פארק (Holland Park)
נוטינג היל (Notting Hill)
צ'לסי (Chelsea)
קנזינגטון (Kensington)
דרום קנזינגטון
צפון קנזינגטון
אוכלוסייה

על פי מפקד אוכלוסין שנערך בשנת 2001 ברובע מתגוררים 158,919 תושבים מהם 78% לבנים, 4% שחורים ממוצא אפריקאי ו-3% שחורים ממוצא קריבי.
44% מתושבי הרובע מחזיקים בבעלותם את הבתים בהם הם מתגוררים.
בבדיקה שנערכה בשנת 2003 תוחלת החיים הממוצעת לנשים ברובע היא 84.8 שנים (הגבוהה ביותר בממלכה המאוחדת). תוחלת החיים הממוצעת לגברים היא 79.8 שנים (השלישית בגובהה) (שיפור מבדיקה שנערכה בשנת 1991 לפיה תוחלת החיים לגברים הייתה 73 שנים - המחוז ה-301 בממלכה המאוחדת, ולנשים 80 שנים - המחוז ה-129 בתחולת החיים לנשים).
אוכלוסיית הרובע אמידה ביותר - 16.6% מתושבי הרובע נחשבים בעלי הכנסה גבוהה (מעל 60,000 ליש"ט). אחוז תושבי הרובע העוסקים בבנקאות הוא הגבוה ביותר בבריטניה. אחוז תושבי הרובע העוסקים בקמעונאות הוא הנמוך ביותר בבריטניה.
סקר שנערך בשנת 2006 הראה שהרובע ממוקם במקום הרביעי מבין מחוזות בריטניה באחוז האוכלוסייה העוסק בספורט - 27.9% מתושבי הרובע עוסקים בפעילות גופנית לפחות 3 פעמים בשבוע.
שלטון מקומי ופוליטיקה

במקור היו צ'לסי וקנזינגטון שני רבעים נפרדים שלכל אחד בניין עירייה משלו ומנהל משלו. כיום ממוקמת עיריית הרובע בקנזינגטון.
הרובע מחולק לשני אזורי בחירה לפרלמנט הבריטי: אזור קנזינגטון וצ'לסי, ואזור צפון קנזינגטון וריג'נטס פארק.
| אזורי הבחירה השונים לפרלמנט הבריטי ברובע> מאז 1885 | אזורי הבחירה השונים לפרלמנט הבריטי ברובע> מאז 1974 | אזורי הבחירה השונים לפרלמנט הבריטי ברובע> מאז 1977 | אזורי הבחירה השונים לפרלמנט הבריטי ברובע> תוכנית לעתיד |
| --- | --- | --- | --- |
| קנזינגטון צפון | קנזינגטון | חלק מריג'נטס פארק וצפון קנזינגטון | קנזינגטון |
| דרום קנזינגטון | קנזינגטון | קנזינגטון וצ'לסי | קנזינגטון |
| צ'לסי | צ'לסי | קנזינגטון וצ'לסי | חלק מצ'לסי ופולהאם |
אתרים בעלי חשיבות

ברובע מצויים גני קנזינגטון ובהם ארמון קנזינגטון ואנדרטת אלברט. כמו כן נמצאים ברובע אולם האלברט הול, בית הולנד, בית החולים המלכותי צ'לסי, בית הקברות קנזל גרין, מגדל טרליק והרודס; מוזיאונים רבים ובהם: מוזיאון ויקטוריה ואלברט, מוזיאון המדע, המוזיאון להיסטוריה של הטבע והמוזיאון לגאולוגיה שעל דרך התערוכות; כנסיות רבות כגון כנסיית הלב הטהור של מרי, כנסיית כל הקדושים, כנסיית השילוש הקדוש של ברומפטון וכנסיית קלומבה הקדוש (השייכת לכנסייה הסקוטית).
השכלה

ברובע פועלת המכללה האימפריאלית של לונדון אשר הקמפוס העיקרי שלה נמצא בדרום קנזינגטון.
ערים תאומות

לרובע קנזינגטון וצ'לסי שעל התמזה שלוש ערים תאומות:
צרפת קאן, צרפת
הערות שוליים

↑  תוחלת החיים ברובע
↑  כתב בעיתון הגארדיין
↑  סקר שנערך על ידי עיתון Sport England
| לונדון רבתי • לונדון • הסיטי של לונדון |
| --- | --- | --- |
| רובעי לונדון | איזלינגטון • אילינג • אנפילד • בארנט • בארקינג ודאגנהאם • בקסלי • ברומלי • ברנט • גריניץ' • האונסלו • האמרסמית' ופולהאם • האקני • הארו • הארינגיי • הברינג • הילינגדון • וולת'אם פורסט • וונדסוורת' • וסטמינסטר • טאוור האמלטס • לואישהאם • למבת' • מרטון • ניוהאם • סאטון • סאת'ק • קינגסטון שעל התמזה • קמדן • קנזינגטון וצ'לסי • קרוידון • רדברידג' • ריצ'מונד שעל התמזה |  |
| שטח בעל מעמד נפרד | הסיטי של לונדון |  |
| שטחים מסוגרים | אינר טמפל • מידל טמפל |  |
| ראו גם | רשות לונדון רבתי • אספת לונדון • מועצת לונדון רבתי • ראש עיריית לונדון • הלורד ראש העיר של לונדון • האיגוד של לונדון |  |
| --- | --- |
בקרת זהויות :  NLI: 987007562613805171  ISNI: 0000 0004 0427 9651  LCCN: n88648214  MusicBrainz: b9576171-3434-4d1b-8883-165ed6e65d2f  NKC: ge1075966  VIAF: 143184506   WorldCat (עם VIAF): 143184506 
תחנת הרכבת התחתית של לונדון בארלז קורט.